《黄公涧观瀑》
清代·荣光世

龙峰半入烟雾中，尽日云气蒸鸿濛。骤雨忽注势不已，奔泉万道飞长空。

快如云龙倏际会，蜿蜒势直倚天外。旋如匹练浮大江，怒涛滚滚激飞龙。

我来直上最高处，跣足科头独箕踞。一声长啸天风生，云水光中自来去。

作者简介：荣光世(1835－1880)，清官吏。无锡人。原名景熙，字咏叔，号樾堂。世业商。少时从师于族人作舟，为作舟及门四弟子之一。沉静少学，弱冠避乱于崇明，夜读恒至灯烬。同治九年举人，光绪二年进士。官工部水司主事，自云“生平志不在温饱，得志，愿京官，不欲外任。外任，贪官不可为，廉吏不易为也”。假归四年，以咯血病逝故里。有《兰言居诗稿》。